Venäjä ei ulkoministeri Timo Soinin (sin.) mukaan uhkaa Suomea. Soini kommentoi asiaa venäläisen Kommersant-lehden (siirryt toiseen palveluun) laajassa haastattelussa.

– Suomi ei koe uhkaa Venäjän suunnalta eikä pelkää mitään. Tämä on mielestäni yleinen mielipide, Soini sanoi lehdelle.

Soini jatkoi, että Suomen ulkopolitiikka perustuu hyvien suhteiden ylläpitoon erityisesti naapurimaiden kanssa sekä monenkeskiseen yhteistyöhön.

Soini korosti haastattelussa, että Suomi ei muiden EU-maiden tapaan hyväksy Venäjän toimia Ukrainassa ja Krimillä ja tukee Venäjään kohdistuvia pakotteita.

Nato-jäsenyys mahdollinen

Soini totesi Kommersant-lehdelle, että Suomi pitää yllä mahdollisuutta liittyä sotilasliitto Natoon.

– Emme voi sulkea pois mahdollisuutta liittyä Natoon. Kaikilla mailla tulee olla se mahdollisuus, ja siksi avoimien ovien politiikka on meille tärkeä.

Soini kuitenkin jatkoi, että nykyinen hallitus ei pidä liittymistä ajankohtaisena.

"Hybridiuhkakeskus ei liity erityisesti Venäjään"

Ulkoministeri Soini kiisti haastattelussa, että Helsinkiin syyskuussa perustettu hybridiuhkakeskus liittyisi erityisesti Venäjältä tuleviin uhkiin.

– Ne voivat tulla mistä vain. Keskuksen avaaminen ei liity mihinkään tiettyyn maahan, Soini sanoi.

– Voisiko se liittyä esimerkiksi Venäjään?

– Ei, ei mihinkään tiettyyn maahan. Mehän emme hyökkää minnekään emmekä pelkää ketään, Soini jatkoi.

Suomi ja 11 muuta EU- ja Nato-maata perustivat syyskuussa Euroopan hybridiuhkien torjunnan osaamiskeskuksen Helsinkiin. Se tutkii valtioiden ja muiden tahojen yrityksiä horjuttaa valtioiden vakautta ja turvallisuutta esimerkiksi verkkohyökkäysten ja valeuutisten avulla.

Lue myös:

Helsingissä aloitti Euroopan hybridiuhkakeskus – "Venäjä on yksi päätoimijoista, mutta ei ainoa"